**Informatīvais ziņojums “Par nepilngadīgo kriminālatbildības sistēmas reformu”**

**Situācijas raksturojums**

Tieslietu ministrijai atbilstoši Ministru kabineta 2015. gada 13. janvāra sēdes protokollēmuma (prot. Nr. 2 7. §) 5. punktam un ar Ministru kabineta 2016. gada 3. maija rīkojumu Nr. 275 “Par Valdības rīcības plānu Deklarācijas par Māra Kučinska vadītā Ministru kabineta iecerēto darbību īstenošanai” apstiprinātā Valdības rīcības plāna Deklarācijas par Māra Kučinska vadītā Ministru kabineta iecerēto darbību īstenošanai (turpmāk – Valdības rīcības plāns) pasākumam Nr. 46.5 ir noteikts īstenot nepilngadīgo kriminālatbildības reformu, paredzot, ka nepilngadīgai personai kriminālatbildība tiek piemērota tikai noteiktos gadījumos. Tādā veidā samazinot jauniešu likumpārkāpēju skaitu, veicinot jauniešu veiksmīgāku integrāciju sabiedrībā, kā arī darba tirgū, ņemot vērā, ka personai nav sodāmība, un uzlabojot jauniešu nodarbinātības iespējas kopumā.

Nepilngadīgo kriminālatbildības sistēmas reforma ir balstīta uz atjaunojošās justīcijas (*restorative justice*) principiem. Tradicionālās kriminālās justīcijas mērķis ir vainīgās personas sodīšana, kas ir pretēja personu, kas nav sasniegušas astoņpadsmit gadu vecumu, interesēm, pat ja tās ir izdarījušas noziegumu. Proti, tām ir jānodrošina savu interešu aizsardzība, iespēja attīstīties un kļūt par pilnvērtīgiem sabiedrības locekļiem.[[1]](#footnote-1)

Atjaunojošās justīcijas ietvaros ir jāsabalansē valsts jeb sabiedrības intereses un nepilngadīgās personas intereses, kur valsts uzdevums ir realizēt aizsargājošo funkciju un reaģēt uz jebkuru noziegumu, savukārt nepilngadīgajam ir tiesības uz savu interešu aizsardzību. Nepilngadīgo noziedzības problēmu risināšana pēc tradicionālās kriminālās justīcijas principiem būtu pretrunā arī ar valsts deklarēto apņēmību aizsargāt bērnu intereses. Būtiski ir apzināties, ka nepilngadīgā izdarītais likumpārkāpums kā sociāli deformēta uzvedība norāda, ka konkrētā bērna tiesības jau iepriekš tikušas pārkāptas un viņa intereses kādā brīdī nav ievērotas vai palikušas novārtā.[[2]](#footnote-2)

Ievērojot Valdības rīcības plānā doto uzdevumu īstenot nepilngadīgo kriminālatbildības reformu, Tieslietu ministrija ekspertu līmenī organizēja vairākas gan ārējās, gan Tieslietu ministrijas iekšējās sanāksmes, lai diskutētu par iespējamām izmaiņām pašreizējā nepilngadīgo kriminālatbildības sistēmā un izstrādātu priekšlikumus grozījumiem Krimināllikumā (turpmāk – KL). Pamatojoties uz diskusiju rezultātiem un tajās secināto, ir izstrādāti iespējamie priekšlikumi KL grozījumiem, kas paredz šādas būtiskākās izmaiņas attiecībā uz nepilngadīgo kriminālatbildību.

Kriminālatbildība tiks piemērota personai, kas līdz smaga vai sevišķi smaga nozieguma izdarīšanai nav sasniegusi astoņpadsmit gadu vecumu, līdz ar to persona, kura atbilstoši KL 7. pantā noteiktajai noziedzīgu nodarījumu klasifikācijai izdarījusi kriminālpārkāpumu vai mazāk smagu noziegumu, saskaņā ar KL netiks saukta pie kriminālatbildības.

Pašlaik atbilstoši KL 65. pantam nepilngadīgajiem ir piemērojami šādi pamatsodu veidi: brīvības atņemšana, piespiedu darbs un naudas sods, kā arī KL paredzētie papildsodi – mantas konfiskācija, izraidīšana no Latvijas Republikas, piespiedu darbs, naudas sods, tiesību ierobežošana vai probācijas uzraudzība. KL regulējums attiecas uz tām personām (nepilngadīgajiem), kas līdz noziedzīgā nodarījuma izdarīšanai nav sasniegušas astoņpadsmit gadu vecumu.

Salīdzinot esošo KL regulējumu attiecībā uz pilngadīgām personām piemērojamo sodu veidiem un nepilngadīgajiem piemērojamajiem sodu veidiem, tie pēc būtības ir vienādi un atbilst tradicionālās kriminālās justīcijas principiem. Kā jau iepriekš norādīts, ir jāprezumē, ka nepilngadīgajam ir īpašs statuss, kā arī savas intereses, kas izriet no vispārējas bērnu tiesību aizsardzības. Kriminālprocesā, kurā iesaistīts nepilngadīgais, nepilngadīgajam ir jānodrošina tā interesēm atbilstošs process un tiesību kopums. Līdz ar to spēkā esošais regulējums formāli nodala pilngadīgas un nepilngadīgas personas kriminālatbildību, bet pēc būtības tās nešķir gan attiecībā uz sodu veidiem, gan atsevišķiem kriminālprocesa elementiem.

Lai gan KL noteiktā soda vietā ir paredzēta iespēja piemērot audzinoša rakstura piespiedu līdzekļus atbilstoši likumam “Par audzinoša rakstura piespiedu līdzekļu piemērošanu bērniem”, ik gadu vidēji tikai 3% nepilngadīgajiem tiesa ir piespriedusi audzinoša rakstura piespiedu līdzekļus, līdz ar to secināms, ka pamatā nepilngadīgajiem tiek piemērota tradicionālās kriminālās justīcijas sistēma.

Līdz šim nepilngadīgie, kuri izdarījuši noziegumu, nereti to izdara atkārtoti pēc soda izciešanas vai pat tā laikā. Tas skaidrojams ar to, ka nepilngadīgajiem ir nepieciešama individuāla pieeja, kas atbilst nepilngadīgā vecumam, individuāli psiholoģiskajām īpašībām un attīstības līmenim, ko attiecīgi tradicionālās kriminālās justīcijas principi nevar nodrošināt. Vienlaikus nepilngadīgajam jānodrošina tāda vide, lai novērstu antisociālas uzvedības cēloņus, veicinātu nepieciešamo prasmju attīstīšanu un sociāli atbildīgas uzvedības veicināšanu.

Ņemot to vērā, ir izstrādāts priekšlikums KL nepilngadīgajiem noteikt šādus jaunus pamatsodu veidus: ievietošana audzināšanas iestādē nepilngadīgajiem, probācijas uzraudzība nepilngadīgajiem vai piespiedu darbs nepilngadīgajiem, bet kā papildsodus noteikt tiesību ierobežošanu un probācijas uzraudzību nepilngadīgajiem.

Probācijas uzraudzības nepilngadīgajiem ietvaros paredzēts noteikt arī pienākumu nepilngadīgajam atrasties sociālās korekcijas izglītības iestādē. Proti, ir izstrādāts priekšlikums nepilngadīgajam probācijas uzraudzības ietvaros noteikt pienākumu atrasties sociālās korekcijas izglītības iestādē, ja probācijas uzraudzības nepilngadīgajiem izpilde nebūs iespējama, ņemot vērā nelabvēlīgo sociālo vidi, kurā nepilngadīgais atrodas, iespējamu apdraudējumu nepilngadīgā veselībai vai dzīvībai vai citu iemeslu dēļ, kas kavē vai nepieļauj probācijas uzraudzības nepilngadīgajiem izpildi.

Savukārt tiem nepilngadīgajiem, kas saskaņā ar KL būs izdarījuši kriminālpārkāpumu vai mazāk smagu noziegumu, ir paredzēts piemērot prevencijas pasākumus. Tieslietu ministrija paralēli priekšlikumiem KL izstrādā likumprojektu bērnu antisociālas uzvedības prevencijai, kura subjekti cita starpā būtu nepilngadīgie, kuri izdarījuši likumpārkāpumu, kas saskaņā ar KL klasificējams kā kriminālpārkāpums vai mazāk smags noziegums vai kuri līdz 14 gadu vecuma sasniegšanai izdarījuši likumpārkāpumu, kas saskaņā ar KL klasificējams kā smags vai sevišķi smags noziegums.

Bērnu antisociālas uzvedības prevencijas likumprojekta ietvaros ir izvirzīti šādi uzdevumi: noskaidrot cēloņus, kas veicina bērna antisociālu uzvedību, tai skaitā likumpārkāpumus; veikt bērna riska un aizsardzības faktora novērtējumu; noskaidrot un ierobežot riskus, ko bērns rada sev un apkārtējiem; radīt apstākļus bērna iekļaušanai sabiedrībā; iesaistīt bērna likumiskos pārstāvjus bērna antisociālās uzvedības cēloņu novēršanā un tās radīto seku novēršanā; nodrošināt bērna un viņa antisociālās uzvedības rezultātā cietušo personu izlīgšanu un radītā kaitējuma novēršanu; veicināt atbildības sajūtu bērnā par antisociālu uzvedību un veicināt atbildības uzņemšanos par šādas uzvedības radīto seku novēršanu; nodrošināt bērna tiesību aizsardzības subjektu savstarpēju sadarbību.

Prevencijas pasākumi ir iedalīti primārās prevencijas, sekundārās prevencijas vai terciārās prevencijas pasākumos atbilstoši bērna riska un aizsardzības faktora novērtējuma rezultātiem. Bērna riska un aizsardzības faktora novērtējumu veic, lai identificētu bērna pretlikumīgu darbību vai antisociālas uzvedības cēloņus, identificētu resursus pretlikumīgas darbības vai antisociālas uzvedības novēršanai un noteiktu nepieciešamos prevencijas pasākumus.

Bērnu antisociālas uzvedības prevencijas likumprojekts un priekšlikumi grozījumiem KL ir cieši saistīti, ņemot vērā to, ka nepilngadīgās personas, kuras sasniegušas 14 gadu vecumu un izdarījušas likumpārkāpumu, kas saskaņā ar KL klasificējams kā kriminālpārkāpums vai mazāk smags noziegums, turpmāk netiks saukti pie atbildības saskaņā ar KL, bet tām tiks ierosināta prevencijas lieta, lai piemērotu kādus no iepriekš minētajiem prevencijas pasākumiem.

Tāpat ir jāņem vērā, ka šā gada 10. jūnijā stājās spēkā Eiropas Parlamenta un Padomes 2016. gada 11. maija Direktīva 2016/800/ES par procesuālajām garantijām bērniem, kuri ir aizdomās turētie vai apsūdzētie kriminālprocesā (turpmāk – Direktīva). Tās mērķis ir izveidot kopējus minimālos noteikumus attiecībā uz konkrētām tiesībām bērniem, kuri ir aizdomās turētie un apsūdzētie kriminālprocesā vai kuriem piemēro Eiropas apcietināšanas ordera procesu saskaņā ar Pamatlēmumu 2002/584/TI (pieprasītās personas). Saskaņā ar Direktīvas 24.panta 1.punktu tās ieviešanas termiņš ir 2019.gada 11.jūnijs.

Direktīva bērniem, kuri ir aizdomās turētie vai apsūdzētie kriminālprocesā, paredz nodrošināt tiesības uz informāciju, bērnu tiesības uz personas, kam ir vecāku atbildība, informēšanu, advokāta palīdzību, tiesības uz individuālu izvērtējumu, tiesības uz medicīnisku izmeklēšanu, nopratināšanu audiovizuālā ierakstā, brīvības atņemšanas ierobežošanu, t.sk., ja iespējams, pasākumus, kas ir alternatīvi apcietinājumam, īpašu apiešanos brīvības atņemšanas gadījumā, lietu savlaicīgu un rūpīgu izskatīšanu, tiesības uz privātās dzīves aizsardzību, bērnu tiesības uz to, ka procesa laikā viņus pavada personas, kam ir vecāku atbildība, bērnu tiesības ierasties un klātienē piedalīties viņu lietas izskatīšanā tiesā, tiesiskās aizsardzības līdzekļus un tiesības uz juridisko palīdzību.

Līdz ar to Direktīva paredz gan ieviest jaunu, gan papildināt esošo bērnu (nepilngadīgo) tiesību aizsardzības regulējumu kriminālprocesa ietvaros, kas attiecas ne tikai uz KL un Kriminālprocesa likuma, bet arī uz citu saistītu normatīvo aktu regulējumu.

Tāpēc izmaiņas, kas saistītas ar nepilngadīgo kriminālatbildības sistēmas reformu un Direktīvas ieviešanu, ir savstarpēji cieši saistītas. Proti, veidojot jaunu regulējumu KL attiecībā uz nepilngadīgo kriminālatbildības īpatnībām, ir jāizstrādā atbilstoši grozījumi Kriminālprocesa likumā, kurā turklāt būs transponējams arī Direktīvas regulējums par procesuālajām garantijām bērniem, kuri ir aizdomās turētie vai apsūdzētie kriminālprocesā. Tas veido kopīgu regulējumu attiecībā uz bērniem (nepilngadīgajiem), kas izdarījuši likumpārkāpumu, gan KL, gan Kriminālprocesa likumā, kā arī citos saistītajos normatīvajos aktos, kuri šī regulējuma izstrādes laikā ir vērtējami un izstrādājami vienlaicīgi.

**Priekšlikumi turpmākai rīcībai**

Ņemot vērā visu iepriekš minēto, nav iespējams virzīt vienīgi grozījumus KL, kamēr nav izstrādāti saistītie normatīvie akti – gan tie, kas attiecas uz Direktīvas normu ieviešanu, gan citi saistītie normatīvie akti, tai skaitā, kas attiecas uz bērnu antisociālas uzvedības prevencijas jomu. Tādējādi ir nepieciešams:

1. Ministru kabinetam lemt, vai konceptuāli tiek atbalstīta ekspertu piedāvātā nepilngadīgo kriminālatbildības reforma, nosakot, ka tradicionālajā kriminālatbildības sistēmā paliek tie nepilngadīgie, kuri ir izdarījuši smagu vai sevišķi smagu noziegumu;

2. paredzēt, ka Tieslietu ministrija, izpildot Valdības rīcības plāna pasākumu Nr. 46.5 par nepilngadīgo kriminālatbildības reformas īstenošanu un ieviešot Direktīvu, izstrādā nepieciešamos grozījumus KL un Kriminālprocesa likumā, un citos saistītajos normatīvajos aktos un līdz 2018. gada 1. septembrim noteiktā kārtībā iesniedz tos izskatīšanai Ministru kabinetā.

Tieslietu ministrs Dzintars Rasnačs

Iesniedzējs:

Tieslietu ministrijas valsts sekretārs Raivis Kronbergs

22.07.2016. 14:01

1420

R.Lūsis

67036924, Rudolfs.Lusis@tm.gov.lv

1. Judins A. Pētījums “Atjaunojošā justīcija nepilngadīgo noziedzības kontekstā: Baltijas valstis Eiropas dimensijā”. Providus, 2010. [↑](#footnote-ref-1)
2. Turpat. [↑](#footnote-ref-2)